Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A rendőrségről szóló 1994. évi XXXIV. törvény 24. §-ában
Paragraph Index: 1042

A rendőrségről szóló 1994. évi XXXIV. törvény 24. §-ában foglaltak szerint a rendőrt a jogainak érvényesítése végett bárki felkérheti más személy igazoltatására. Ha az igazoltatást kérő valószínűsíti, hogy az igazoltatáshoz jogos érdeke fűződik, és a személyazonosságát igazolja, a rendőr a kérést teljesíti. Az igazoltatott adatait a rendőrkapitányság adja ki az igazoltatást kérőnek, ha az adatokhoz fűződő jogosultságát hitelt érdemlően igazolja. Ha az igazoltatást kérő az igazoltatást követő 8 napon belül az adatok kiadását nem kéri, vagy a jogosultságát nem igazolja, az igazoltatott felvett adatait meg kell semmisíteni. Az adatok kiadásáról az igazoltatott személyt írásban értesíteni kell. Az értesítésben közölni kell az igazoltatást kérő igényének indokait. Ha az igazoltatott kéri, az igazoltatást kérő személyazonosító adatait vele közölni kell. A fentiek értelmében megállapítható, hogy az intézkedő rendőr, valamint az V. kerületi Rendőrkapitányság a jogszabályi előírásoknak megfelelően járt el. Adatvédelmi problémáival forduljon hozzánk továbbra is bizalommal. Budapest, 1999. január 7. Üdvözlettel: Dr. Majtényi László (101/A/1998) * * * [Állásfoglalás: a szervezett bűnözés elleni küzdelem igényét az információs jogok alkotmányos követelményéhez kell igazítani] Dr. Felkai László úrnak közigazgatási államtitkár Belügyminisztérium Budapest Tisztelt Államtitkár Úr! Hivatalos külföldi utamról 1998. szeptember 20-án visszatérve, kérésének megfelelően soron kívül tanulmányoztam a 1999/79/II. szám 6-949/1/1998 számon megküldött, a szervezett bűnözés, valamint az azzal összefüggő egyes jelenségek elleni fellépés szabályairól és az ehhez kapcsolódó törvénymódosításokról szóló (szeptember 12-ei dátumú) kormány-előterjesztést és törvényjavaslatot, azokkal kapcsolatban — a személyes adatok kezelésével összefüggő kérdésekben — előzetes véleményem a következő: A kormány-előterjesztés nem minden részében egzakt kriminalisztikai és kriminológiai elemzéssel indokolja, hogy — a szervezett bűnözés elleni fellépés érdekében — a felderítő és bűnüldöző hatóságokat törvényi felhatalmazással minél könnyebben, gyorsabban és minél több „a bűnügyileg releváns” adatokhoz juttassa az egyes adatkezelést végző szervezetektől. A vonatkozó jogi szabályozásokból az előterjesztők természetesen elsősorban azt emelik ki, hogy a személyes adatok védelmét szolgáló alkotmányos alapjog bűnmegelőzési, bűnüldözési célból törvény alapján korlátozható, így a személyes adatok — és ezen belül a különleges adatok — kezelhetők. Az előterjesztés szerint „annak megállapítására, hogy az alapvető jogot érintő korlátozások végül is szükségesek és arányosak-e, jobbára csak az Alkotmánybíróság jogosult”. Az előterjesztőkre és az adatvédelmi biztosra egyaránt kötelezően az Alkotmánybíróság állandó gyakorlata a 15/1991. (IV. 13.) AB határozatban kifejtettek szerint a személyes adatok védelméhez való jogot önrendelkezési jogként értelmezi, kivételesen törvény elrendelheti személyes adatok kötelező kiszolgáltatását, és előírhatja a felhasználás módját is. Az ilyen akkor alkotmányos, ha megfelel az Alkotmány

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes